सेना प्रमुखों को PAC के आगे पेश होने का निर्देश  
कैंटीन स्टोर्स डिपार्टमेंट में अनियमितताओं को लेकर रक्षा मंत्रालय ने तीनों सेना प्रमुखों को लोक लेखा समिति(पीएसी) के समक्ष उपस्थित होने की सलाह दी है।
कैंटीन स्टोर्स डिपार्टमेंट में कथित अनियमितताओं को लेकर रक्षा मंत्रालय ने तीनों सेना प्रमुखों को लोक लेखा समिति (पीएसी) के समक्ष उपस्थित होने की सलाह दी है। गौरतलब है कि सीएजी की ऑडिट रिपोर्ट में कैंटीन स्टोर्स डिपार्टमेंट में कथित अनियमितताओं की बात की गई थी।  सीएजी (नियंत्रक और महालेखा परीक्षक) की रिपोर्ट आने के बाद लोक लेखा समिति इस मामले में सेना प्रमुखों से पूछताछ करना चाहती है। गौरतलब है कि कैंटीन स्टोर्स डिपार्टमेंट पर सीएजी की ऑडिट रिपोर्ट में सेना को राशन की आपूर्ति और प्रबंधन की प्रक्रिया में अनियमितता की बात कही गई है, जिसे लेकर लोक लेखा समिति ने आगामी 12 जनवरी को थलसेना, नौसेना और वायु सेना के प्रमुख को तलब किया है।  रक्षा मंत्रालय के सूत्रों ने बताया कि तीनों सेना प्रमुखों को पीएसी के समक्ष उपस्थित होकर समिति के साथ सहयोग करने को कहा गया है। गौरतलब है कि यह पहली बार होगा जब तीनों सेनाओं के प्रमुख पीएसी के समक्ष उपस्थित होंगे। आम तौर पर रक्षा सचिव उप सेना प्रमुखों के साथ इस तरह की बैठकों में शामिल होते हैं।  थल सेना प्रमुख जनरल वीके सिंह ने पहले पूछा था कि क्या ऐसी अत्यावश्यक स्थितियां हैं कि तीनों सेनाओं के प्रमुख पीएसी के सामने उपस्थित हों, क्योंकि समिति द्वारा बुलाए जाने पर आम तौर पर मंत्रालय मामलों से संबद्ध लोगों को वरिष्ठ अधिकारियों के साथ भेजता है।  सेना सूत्रों ने बताया कि पहले तीनों सेना प्रमुखों के समिति के समक्ष उपस्थित होने की संभावना नहीं थी और इनके बदले में उप प्रमुख और क्वार्टर मास्टर जनरल को लोक लेखा समिति के समक्ष उपस्थित होना था।